tartuNLP/wikipedia-smugri-20251201 huggingface dataset:
Psyclon Nine

Psyclon Nine on vuonna 2000 perustettu yhdysvaltalainen yhtye San Franciscon Bay Area -seudulta. He soittavat pääasiallisesti aggrotech-musiikkia, johon sekoittuvat industrial- ja perinteinen black metal -musiikki. Vuosina 2011–2012 yhtye aloitti keikkailun ja alkoi työstää uutta albumia.
Huhut.
Huhujen mukaan yhtyeen laulaja Nero Bellum on huijannut yhtyeen kannattajilta rahaa vuonna 2010 laittamalla Psyclon Nine -teemaisia paitoja ja muita esineitä myyntiin. Yli 40 kannattajan kerrotaan ostaneen tavaroita, mutta ovat sittemmin jääneet ilman niitä. Muut bändin jäsenet kielsivät syytteet huijauksista, laulaja itse ei ottanut kantaa asiaan.
Elokuussa 2010 Bellum poisti muut yhtyeen jäsenet muun muassa yhtyeen Myspace-sivustolta, mikä teki hänestä ainoan kauppatavaroista vastuussa olevan henkilön.
Lokakuussa 2010 Bellum lisäsi blogiinsa kirjoituksen, jossa hän paljastaa huijauksen ja kertoo tämän tapahtuneen huumeriippuvuuden vuoksi. Kirjoitus kertoo myös, että yhtye olisi lopullisesti hajalla, eikä uutta sisältöä olisi näin ollen luvassa.
Keravan keskuskoulu

Keravan keskuskoulu on Keravalla Keskustan kaupunginosassa sijaitseva peruskoulurakennus, joka on edelleen juuri valmistuneen remontin (2025) jälkeen koulukäytössä. 
Se valmistui vuonna 1939, mutta sitä ei otettu heti opetuskäyttöön, koska talvisodan vuoksi koulu otettiin sotasairaalaksi. Varsinainen koulutyö alkoi koulussa syksyllä 1940. Koulun tontilla oli vanha rakennus Sirénin huvila, joka oli pitkään opettajien asuntona.
Keskuskoulu on ollut monien kokeilujen oppilaitos ja jo syksyllä 1967 aloitettiin niin sanottu musiikkiluokkaopetus, joka tosin lopetettiin vuonna 1972 eriarvoistavana. Uudelleen musiikkiluokkatoiminta alkoi vuonna 1980, mutta se lopetettiin uudelleen vuonna 2017 syyslukukaudella. 
Keskuskoulun oppilaat siirtyvät lukuvuodeksi 2017-2018 Kurkelan kouluun Keskuskoulun sisätilaongelmien vuoksi. Syksyllä 2020 koulun ulko-oven eteen kiinnitettyä suojavaneria oli yritetty polttaa.
Francisco Chimoio

Francisco Chimoio (s. 6. joulukuuta 1947) on mosambikilainen roomalaiskatolinen arkkipiispa. Hänet vihittiin kapusiinien papiksi 9. joulukuuta 1979 ja nimitettiin Pemban hiippakunnan johtoon 5. joulukuuta 2000. Piispaksi vihkiminen seurasi 25. helmikuuta 2001. Pääkonsekraattorina toimi Jaime Pedro Gonçalves, jota avustivat Tomé Makhweliha ja Bernardo Filipe Governo. 
22. helmikuuta 2003 Chimoio sai nimityksen Maputon arkkipiispaksi.
Chimoio on julistanut vähintään kahden Euroopan valtion valmistavan HIV:llä saastutettuja kondomeja, joiden tarkoituksena on raunioittaa Afrikka.
Bellovakit

Bellovakit () olivat yksi Gallian luoteisosiin asettuneiden belgien voimakkaimmista ja suurilukuisimmista heimoista. Caesarille kerrottiin, että bellovakit pystyivät tarvittaessa varustamaan jopa 100 000 aseistetun miehen armeijan. Bellovakit asuivat Somme- ja Seinejokien välisellä alueella, ambianien eteläpuolella, itään caleteista ja länteen svessioineista. Bellovakien hallitsema alue käsitti luultavasti nykyisten Beauvais’n ja Senlis’n kuntien alueet.
Sissisotaan erikoistuneet bellovakit olivat Gallian valloittaneelle Caesarille vaikea vastus. Bellovakeilla oli kaksi tärkeää asutuskeskusta, joita roomalaiset kutsuivat nimillä "Bratuspantium" ja "Caesaromagus" (Beauvais). Beauvais’n kaupunki Ranskassa on saanut nimensä bellovakien mukaan.
KYLIEX2008

KYLIEX2008 on Kylie Minoguen kiertue, joka markkinoi hänen "X"-albumiaan. Kiertue alkoi Pariisista 6. toukokuuta 2008.
Kiertueella Minogue kävi konsertoimassa ensimmäistä kertaa myös Suomessa, Hartwall Areenalla 13. kesäkuuta 2008.
Gabriel Zubeir Wako

Gabriel Zubeir Wako (s. 27. helmikuuta 1941) on katolisen kirkon sudanilainen pappi. Hän on toiminut Khartumin hiippakunnan arkkipiispana Agostino Baronin seuraajana vuodesta 1981. Hän sai pappisvihkimyksensä 21. heinäkuuta 1963.
Wako sai nimityksen kardinaaliksi 21. lokakuuta 2003 ja oli mukana osallistumassa uuden paavin valintaan vuonna 2005.
Raitio (lehti)

Raitio on joukkoliikenneharrastajien tieteellinen ja sitoutumaton aikakausjulkaisu, joka ilmestyy neljästi vuodessa. Lehteä julkaisee Suomen Raitiotieseura ry ja se keskittyy kertomaan kotimaisista ja rajoitetusti myös ulkomaisista raitioteistä ja -vaunuista. Lehti on myös julkaisijayhdistyksen jäsenlehti. Vuodesta 1972 vuoteen 1977 SRS:n artikkelit julkaistiin Resiina-lehdessä. Ensimmäinen numero ilmestyi vuonna 1977. Lehden sisältö tuotetaan harrastajavoimin. Lehden päätoimittajana on 1. lokakuuta 2011 alkaen Daniel Federley.
Raitio oli 1980-luvulla nitojalla nidottu nivaska kaksipuolisia, mustavalkoisia A4-monisteita. Nykyään lehti painetaan nelivärisenä kirjapainotekniikalla ja taiton hoitaa ammattilainen, minkä seurauksena lehden ulkoasu on muuttunut huomattavasti.
Miguel Obando y Bravo

Miguel Obando y Bravo S.D.B. (2. helmikuuta 1926 – 3. kesäkuuta 2018) oli nicaragualainen pappi, joka toimi Managuan hiippakunnan katolisena arkkipiispana vuosina 1970–2005. Hän sai nimityksen kardinaaliksi 25. toukokuuta 1985 ja osallistui uuden paavin valintaan vuoden 2005 konklaavissa.
Obando y Bravo vihittiin papiksi 10. elokuuta 1958.
Vaikka Obando y Bravon elämäntyö on uskonnon alalla, hän on osallistunut myös politiikkaan. Alun perin osoittamastaan tuesta huolimatta hänestä tuli 1980-luvun alussa äänekäs sandinistihallinnon vastustaja.
Robert Curl

Robert Floyd Curl, Jr. (23. elokuuta 1933 Alice, Texas – 3. heinäkuuta 2022 Houston, Texas, Yhdysvallat) oli yhdysvaltalainen kemisti ja Ricen yliopiston kemian professori. Hän sai Nobelin kemianpalkinnon vuonna 1996 fullereenin löytämisestä. Curl jakoi palkinnon Harold Kroton ja Richard Smalleyn kanssa.
Curl suoritti alemman korkeakoulututkinnon kemiassa Ricen yliopistossa ja hän valmistui vuonna 1954. Filosofian tohtorin arvon hän sai vuonna 1957 Kalifornian yliopistosta Berkeleystä. Fullereenin löytämisen jälkeen Curl tutki muun muassa fysikaalista kemiaa ja kehitti DNA:n sekvensointilaitteistoja.
Bentsofenoni

Bentsofenoni on aromaattinen yhdiste, jonka molekyylikaava on (C6H5)2CO. Se tunnetaan myös nimillä "difenyyliketoni" ja "bentsoyylibentseeni".
Bentsofenonia voidaan valmistaa usealla eri tavalla. Tyypillisimmät tavat ovat difenyylimetaanin hapetus hapella kuparinaftenaattikatalyytin läsnä ollessa tai kromihapolla. Muita tapoja ovat bentseenin ja bentsoyylikloridin välinen Friedel–Crafts-asylointireaktio tai kaliumbentsoaatin kuivatislaus.
Se estää ultraviolettisäteilyä vahingoittamasta hajusteita ja värejä. Sitä voidaan lisätä myös muovipakkauksiin UV-suodattimeksi. Sitä käytetään myös polymerointireaktioiden fotoinitiaattorina, hajusteissa hajuaineena ja fiksatiivina, värien, lääkkeiden, maatalouskemikaalien synteesiin ja synteesissä tarvittavien molekyylien, kuten bentsofenonihydratsonin, valmistamiseen.
Wolfgang Linger

 
Wolfgang Linger (s. 4. marraskuuta 1982 Hall in Tirol) on itävaltalainen ohjaskelkkailija ja kaksinkertainen olympiavoittaja.
Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.
MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuonna 2003 hän voitti sekajoukkuekilpailun pronssia ja 2013 kaksikon pronssia.
Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).
Hänen veljensä Andreas on myös tunnettu ohjaskelkkailija.
Sukellustaulukot

Sukellustaulukot ovat lääketieteellisin keinoin laadittuja sukellusohjeita. Niihin on merkitty valmiiksi etukäteen lasketut suurimmat sukellusajat syvyyksissä 0–51 metriin sekä vaadittavat turvapysähdykset. 
Kun ihminen tai yleensä lämminverinen olento hengittää ilmaa paineessa, ilman sisältämä happi palaa hiilidioksidiksi ja typpi imeytyy vereen. Määrätyn rajan jälkeen typpeä imeytyy liikaa: jos silloin paine alenee eli sukeltaja nousee liian nopeasti pintaan, vereen imeytynyt typpi alkaa kuohua muodostaen kuplia, jotka voivat tukkia hiussuonia ja hermosolmukkeita aiheuttaen muun muassa sisäisiä verenvuotoja sekä halvauskohtauksia. Tätä tilaa kutsutaan sukeltajantaudiksi. 
Sukeltajantaudin voi estää oikealla menettelytavalla; sukellus suunnitellaan huolellisesti: kun tiedetään suurin haluttu syvyys, se etsitään sukellustaulukosta ja samalla nähdään mikä on suurin sallittu alttiinaoloaika eli aika suurimmassa syvyydessä ennen nousuun lähtöä. Juuri pinnasta lähdettäessä asetetaan sukeltajankellon aikarenkaan merkki – oman tottumuksen mukaan – osoittamaan joko lähtö- tai paluuaikaa. Kun alttiinaoloaika lähestyy täyttymistään, aloitetaan nousu vauhdilla enintään 10 metriä/minuutti. Lisäksi jos sukellus on ollut yli 10 metrin syvyyteen tehdään kolmen metrin syvyydessä viiden minuutin turvapysähdys. Syvemmillä sukelluksilla on omat tarkkaan lasketut turvapysähdyksensä. 
Kohtuullisen hyvä nyrkkisääntö on "Ei yli 50" -sääntö: sen mukaan sukellusaika ja syvyys eivät saa ylittää lukua 50 eli 10 metriä – 40 minuuttia, 15 metriä – 35 minuuttia, ja niin edelleen. Tämä laskutapa matalissa syvyyksissä jopa alittaa sukellustaulukkojen ajat ja on siis kohtuullisen turvallinen. 
Sukellustaulukoina käytettiin aiemmin Yhdysvaltain laivaston kehittämiä US Navy -taulukoita, mutta ne aiheuttivat välillisesti liikaa ongelmia, koska ne oli kehitetty käyttäen koehenkilöinä huippukuntoisia miehiä. Siksi taulukot uusittiin noin vuonna 1985, ja niitä on tarkastettu pari kertaa sen jälkeen.
Sukellustietokoneen suosion kasvaessa taulukot ovat tahtoneet jäädä taka-alalle, joskin on havaittu että sukeltajantaudit ovat lisääntyneet samassa suhteessa.
Andreas Linger

 
Andreas Linger (s. 31. toukokuuta 1981 Hall in Tirol) on itävaltalainen ohjaskelkkailija ja kaksinkertainen olympiavoittaja.
Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.
MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuosina 2003 ja 2013 hän oli voittamassa pronssia myös sekajoukkuekilpailussa.
Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).
Seiji Ogawa

Seiji Ogawa (, s. 19. tammikuuta 1934 Japani) on toiminnallisen magneettikuvauksen syntymiseen johtaneesta pioneerityöstään tunnettu tutkija. Hän työskenteli kolmen vuosikymmenen ajan Bell- laboratorioissa New Jerseyssä, Yhdysvalloissa. Ogawa on saanut työstään useita kansainvälisiä huomionosoituksia, muun muassa arvostetun Japani-palkinnon vuonna 2003. Seiji Ogawa sai järjestyksessään toisen Olli V. Lounasmaan muistopalkinnon 1. huhtikuussa 2008 Teknillisessä korkeakoulussa.
Hannah Montana (täsmennyssivu)

Hannah Montana voi tarkoittaa:
DVD:t.
Suomeksi ilmestyneet DVD:t
Musiikki.
Soundtrack-levyt
Erikoisalbumit
Karaokealbumit
Rihmakrotti

Rihmakrotti eli rihmaeväkrotti ("Caulophryne jordani"), jota tavataan kaikissa valtamerissä 1 510 metrin syvyyteen asti on tyypillinen syvänmeren krottikala pyöreine ruumiineen ja suurine kitoineen. Ominaispiirteisiin kuuluvat myös pitkiksi rihmoiksi venyneet selkä- ja peräevän ruodot. Sukupuolet on helppo erottaa toisistaan. Naaras voi kasvaa 20 cm:n pituiseksi ja koiras 1,6 cm:n pituiseksi. Täysikasvuisilta naarailta puuttuvat vatsaevät ja koiraaltakin ne surkastuvat kun se pureutuu kiinni naaraaseen. Kohdatessaan naaraan koiras pureutuu siihen loppuiäkseen kiinni jolloin sen kaikki elimet sukupuolielimiä lukuun ottamatta surkastuvat ja se saa ravintonsa naaraan verenkierrosta.
Ravinto.
Rihmakrotti on kaikkiruokainen, sille kelpaavat kaikki eläimet jotka vain mahtuvat suuhun.
Savoijin kuninkaallisen suvun asuinrakennukset

Savoijin kuninkaallisen suvun asuinrakennukset on Unescon maailmanperintöluettelon kohde, johon kuuluu useita Savoijin kuningashuoneen rakennuttamia rakennuksia Torinossa ja sen ympäristössä Torinon metropolikaupungin alueella.
Rakennusten historia alkoi vuonna 1562, jolloin Savoijin kuningashuoneen hallitsija Emmanuel Philibert päätti siirtää edustuspaikkansa Chambérystä Torinoon. Ruhtinaskunnan uusi pääkaupunki oli vielä tuolloin pieni linnoitettu keskiaikainen kaupunki, jossa renessanssin kulttuurinen vaikutus ei ollut vaikuttanut. Emmanuel Philibertin ja hänen seuraajiensa 1600- ja 1700-lukujen rakennusprojektien ansiosta Torinon kaupunki sai sen barokkileimansa.
Imiinit

Imiini on funktionaalinen ryhmä tai kemiallinen yhdiste, joka sisältää hiili-typpi-kaksoissidoksen . Imiinin muodostumisen mekanismi alkaa primaarisen nukleofilisen amiinin additiolla aldehydin tai ketonin elektrofiiliseen karbonyylihiileen. Syntynyttä tetraedristä välituotetta kutsutaan hemiaminaaliksi. Hemiaminaalin hapen protonointi johtaa veden lohkeamiseen ja typen stabiloiman karbokationin ja iminiumionin muodostumiseen. Kun typpi deprotonoituu, saadaan neutraali imiini. Amiinin additio on nopein lievästi happamissa olosuhteissa (pH 5).
Jos imiinin typpiatomiin on liittynyt happiatomi (R3=OH tai OR),on kyseessä oksiimi. Jos imiinin typeen on liitynyt toinen typpiatomi (R3=NR ), on yhdiste puolestaan nimeltään hydratsoni.
Oksiimit

Oksiimi on kemiallinen yhdiste, jonka yleinen kaava on R1R2CNOH, missä R1 on orgaaninen ryhmä ja R2 on vety tai orgaaninen ryhmä. Jos R2 on vety, on kyseessä aldoksiimi (), ja jos R2 on orgaaninen ryhmä, on kyseessä ketoksiimi ().
Oksiimeja muodostuu hydroksyyliamiinin reagoidessa aldehydien tai ketonien kanssa. Oksiimit voivat muodostaa suolankaltaisia yhdisteitä sekä happojen että emästen kanssa. 
Oksiimit ovat asetyylikoliiniesteraasientsyymin aktivaattoreita.
The Best of Both Worlds (kappale)

"The Best of Both Worlds" on kappale, jonka on tehnyt Miley Cyrusin kuvitteellinen hahmo Hannah Montana Disney Channelin suositussa televisiosarjassa "Hannah Montana". Kappale on sarjan tunnuskappaleena ja Miley Cyrus on sanonut "Kun ihmiset ajattelevat Hannah Montanaa, heille tulee mieleen kappale 'The Best of Both Worlds'."
Tietoa.
Kappale kertoo kaksoiselämästä. Siinä kerrotaan "Kuka ajattelisi minunlaiseni tytön olevan megatähti". Televisiosarjassa Miley Stewartilla (Miley Cyrus) on salaisuus. Hän on maailman suosituin poptähti, Hannah Montana. Miley haluaisi olla normaali, mutta se on vaikeaa kun on iso salaisuus.
Listasijoitukset.
"The Best of Both Worlds" oli iso hitti Radio Disneyllä, missä se saavutti ensimmäisen sijan. 
Syyskuussa 2006, vähän ajan päästä Hannah Montanan ensiesityksestä, kappale pääsi Billboard Hot 100 -listalle 92. sijalle ja tippui seuraavalla listaviikollaan. Kappale oli Britannien singlelistalla 43. sijalla huhtikuussa 2007.
Karbonyyliryhmä

Karbonyyliryhmä on orgaanisessa kemiassa funktionaalinen ryhmä, jossa hiili- ja happiatomi ovat kiinnittyneet toisiinsa kaksoissidoksella. Karbonyyliryhmä voi esiintyä molekyyleissä sellaisenaan, kuten ketoneissa, tai olla osa jotain isompaa funktionaalista ryhmää, kuten karboksyylihapoissa osa karboksyyliryhmää (-COOH) tai estereissä osa esteriryhmää (-COO-). Alla olevassa taulukossa on esitetty funktionaalisia ryhmiä, jotka sisältävät karbonyyliryhmän. Karbonyyliryhmä antaa näille yhdisteelle niille ominaisen kemiallisen luonteen.
Karbonyyliryhmän rakenne.
Karbonyyliryhmän hiili- ja happiatomi ovat sp2-hybridisoituneet, joten niillä on kolme sp2-orbitaalia, joista yhdellä ne muodostavat σ-sidoksen ja p-orbitaaleilla π-sidoksen, aivan kuten alkeeneissa. Hapen kaksi vapaata elektroniparia miehittävät jäljellä olevat sp2-orbitaalit. Karbonyyliryhmän atomit ovat samassa tasossa ja atomien väliset sidoskulmat ovat noin 120°. Karbonyylisidos on lyhyempi kuin yksinkertainen C–O-sidos. Hiili-happi-kaksoissidos on poolinen, johtuen hapen elektronegatiivisuudesta. Koska karbonyylihiilellä on positiivinen osittaisvaraus, se on molekyylin elektrofiilinen osa (Lewisin happo), johon nukleofiilit pyrkivät reagoimaan. Vastaavasti karbonyylihappella on negatiivinen osittaisvaraus ja se on molekyylin nukleofiilinen osa (Lewisin emäs).
Reaktiivisuus.
Karbonyyliryhmän happiatomi on elektronegatiivisempi kuin hiili, ja siksi se vetää elektroneja puoleensa ja tekee sidoksesta poolisen. Tämän vuoksi karbonyyliryhmän hiiliatomi on elektrofiilinen ja se voi reagoida nukleofiilien kanssa. Karbonyyliryhmän elektronegatiivinen happiatomi voi vastaavasti reagoida elektrofiilien, esimerkiksi protonin kanssa happamassa liuoksessa. 
Karbonyyliryhmän vieressä oleva alfa-vety on huomattavasti happamampi (noin 1030 kertaa) kuin tavallinen C–H-sidos. Esimerkiksi asetaldehydin ja asetonin p"K"a-arvot ovat 16,7 ja 19.
Amidit ovat kaikkein pysyvimpiä karbonyyliyhdisteitä, mikä johtuu typpi-hiili- ja hiili-happiatomien välisistä resonanssistabiloiduista sidoksista. 
Karbonyyliryhmä voidaan pelkistää hydridireagenssien, kuten NaBH4:n ja LiAlH4:n, avulla, sekä organometallireagenssien, kuten organolitiumreagenssien ja Grignardin reagenssien, avulla. 
Muita tärkeitä reaktioita:
Länsi-Uudenmaan pataljoona

Länsi-Uudenmaan pataljoona oli Suomen sisällissodan aikana toiminut valkoisten osasto, joka liikkui Uudenmaan ja Varsinais-Suomen pitäjissä huhti-toukokuussa 1918 puhdistamassa seutuja punaisista. Pataljoona koostui Pellingin taistelussa helmikuussa 1918 vangiksi jääneistä suojeluskuntalaisista, jotka oli Helsingin valtauksen jälkeen vapautettu sotavankeudesta. 
Länsi-Uudenmaan pataljoona suoritti muun muassa Vihdin teloitukset, Västankvarnin teloitukset sekä Perttulan teloitukset. Osastoa komensi vänrikki Edvard Ward ja komppanianpäälliköitä olivat Ivar Ståhle ja Ivar Hast. Länsi-Uudenmaan pataljoona syyllistyi tekoihin, jotka ovat nykykäsityksen mukaan selkeästi sotarikoksia. Se ampui muun muassa Tekla Åhl- ja Hilja Heino -nimiset naiset Västankvarnissa sotatuomari Erik Grotenfeltin käskystä.
Västankvarnin teloitukset

Västankvarnin teloitukset tapahtuivat Suomen sisällissodan aikana Inkoossa toukokuussa 1918. Valkoinen rankaisuretkikunta Länsi-Uudenmaan pataljoona suoritti paikassa punavankien teloituksia 2. toukokuuta – 26. toukokuuta 1918. Maisteri Tauno Tukkisen teoksen "Teloittajien edessä" mukaan paikassa ammuttiin yli 60 punakaartilaista sekä ainakin kaksi naista, Hilja Heino ja Tekla Åhl. Teloituksia johti maisteri Erik Grotenfelt, joka oli kuulustellut vangit ja tuominnut heidät kuolemaan. Teloitusta johtanutta pataljoonaa komensi Edvard Ward apulaisinaan Ivar Hast ja Ivar Ståhle. Grotenfelt teki itsemurhan vuonna 1919.
Teloituksia on kuvannut fiktiivisesti Leena Lander kirjassaan "Käsky", jossa on hyvin grotenfeltmainen sotatuomari Emil Hallenberg, sekä Kjell Westö kirjassaan "Missä kuljimme kerran". 
Teloituspaikalla on kopio Aimo Tukiaisen Karkkilaan tekemästä Punaisten Toveriapu -muistomerkistä. Kopion on tehnyt 1947 Vehmaisten kiviveistämössä Lohjalla Tukiaisen taiteellinen avustaja Antero Rinne, ja se pystytettiin 1952. Veistos on Tukiaisen hylkäämä signeeraamaton versio, joka jäi kiviveistämöön viideksi vuodeksi ennen kuin se sai sijoituspaikan Västankvarnissa hautamuistomerkkinä.
Steven R. McQueen

Steven R. McQueen (s. 13. heinäkuuta 1988 Los Angeles, Kalifornia, Yhdysvallat) on yhdysvaltalainen näyttelijä ja malli. Hän on näytellyt muun muassa Jeremy Gilbertin roolissa televisiosarjassa "Vampyyripäiväkirjat" ja Kyle Hunterina draamasarjassa "Everwood".
McQueen on näyttelijä Steve McQueenin pojanpoika, näyttelijä/tuottaja Chad McQueenin ja Stacey Totenin poika ja NHL-jääkiekkoilija Luc Robitaillen poikapuoli. 
Palkinnot.
McQueen voitti palkinnon Beverly Hillsin elokuvafestivaaleilla roolistaan "Club Sodassa" vuonna 2006.
Suutarinkorvan silta

Suutarinkorvan silta on Rovaniemen Saarenkylässä sijaitseva silta, jonka ali virtaa Kemijoki. Silta on nykyään kaksi siltaa: vanha rautatiesilta, joka oli yhdistetty maantie/rautatiesilta vuoteen 1995 asti ja uusi maantiesilta.
Siltojen historia.
Vanhempi silta valmistui 1930 yhdistettynä rautatie/maantiesiltana rataosalle Rovaniemi-Kemijärvi. Saksalaiset tuhosivat sillan illalla 14.10.1944 suomalaisten joukkojen ollessa jo sillan lähistöllä . Silta saatiin uudelleenrakennettua vuoteen 1951 mennessä. Vuonna 1995 valmistui uusi maantiesilta, joka poisti maan viimeisimpiin kuuluneen samassa tasossa liikennettä välittävän yhdistetyn rautatie/maantiesillan pääradoilla. 
Valtatie 4 eli Jäämerentie kulki sillan kautta vuoteen 1967 asti, jolloin Ounasjoen silta valmistui.
Sillan alla on puusilta, joka poltettiin kesällä 2007. Siltaa remontoitiin kesän 2010 aikana.
Aiheesta muualla.
Ragnar Skanåker

Ragnar Skanåker (s. 8. kesäkuuta 1934) on ruotsalainen pistooliampuja ja olympiavoittaja.
Ragnar Skanåker on voittanut lukuisia henkilökohtaisia ja joukkuemitaleita olympialaisissa ja maailmanmestaruuskilpailuissa. Kaiken kaikkiaan hän osallistui seitsemiin olympiakisoihin vuosina 1972–1996. Kirkkaimpana saavutuksena 50 metrin vapaapistoolin olympiavoitto Münchenissä 1972.
Vielä 2004 Skanåker olisi saanut villin kortin osallistui olympiakisoihin, mutta Ruotsin olympiakomitea jätti hänet valitsematta.
Edward Idris Cassidy

Edward Idris Cassidy (5. heinäkuuta 1924 – 10. huhtikuuta 2021) oli australialainen pappi. Hänet vihittiin 23. heinäkuuta 1949 ja nimitettiin kardinaaliksi 28. kesäkuuta 1991.
Cassidy ei voinut osallistua uuden paavin valintaan vuoden 2005 konklaavissa, sillä hän oli ylittänyt 80 vuoden ikärajan heinäkuussa 2004.
Cassidy loi huomattavan uran Vatikaanin diplomaattisissa tehtävissä.
Prahan Vanhankaupungin raatihuone

Prahan vanhankaupungin raatihuone () sijaitsee Prahan kaupungin keskipisteessä vanhankaupungin keskusaukion ("Staroměstské námestí") laidalla. Sen rakennustyöt aloitettiin vuonna 1338 ja 70-metrinen torni saatiin valmiiksi 1300-luvun lopulla. Rakennusta on laajennettu ja uusittu moneen otteeseen. Raatihuoneen renessanssityylinen eteläsiipi valmistui 1600-luvulla. 1800-luvulla rakennettiin vielä tyyliltään uusgoottilainen itäsiipi, mutta se tuhoutui toisessa maailmansodassa vuonna 1945.
Raatihuoneen seinässä on yksi Prahan suosituimmista nähtävyyksistä, astronominen kello. Sen rakensivat vuonna 1410 kellosepät Jan Sindel ja Mikulas Kadanilainen. Kello kertoo ajan lisäksi muun muassa auringon ja kuun sijainnin. Tasatunnein 12 apostolia vaeltaa kellossa olevan luukun aukosta ja kuolemaa kuvaava luuranko soittaa kelloa ja kääntää tiimalasin alassuin. Lopuksi kukko heiluttaa siipiään ja kiekaisee ylimmässä syvennyksessä luukkujen sulkeutuessa.
Markus Toivonen

Markus Toivonen (s. 1979 Helsinki) on suomalaisen metalliyhtye Ensiferumin kitaristi. Hän perusti Ensiferumin vuonna 1995 ja on ainoa alkuperäinen jäsen, joka soittaa yhtyeessä edelleen. Toivonen soittaa kitaraa, laulaa taustoja ja säveltää kappaleita. Hän on myös "Speden Timantit" ja "Soulstream" -nimisten yhtyeiden jäsen. Speden Timantit on nimetty koomikko Spede Pasasen mukaan ja Toivosen mukaan Speden Timantit soittaa "humoristista progressive metallia." Soulstream on black/death metal yhtye.
Toivonen käyttää Jacksonin SL2H Soloist -kitaroita ja Craten Blue Voodoo 150w vahvistimia.
Karin Alvtegen

Karin Alvtegen (s. 8. kesäkuuta 1965 Huskvarna, Ruotsi) on ruotsalainen menestyskirjailija, käsikirjoittaja ja lavastaja. Hän aloitti kirjoittajanuransa käsikirjoittamalla televisiosarjaa "Varustamo". Hän asuu Nackassa.
Alvtegen on ollut perustamassa Nobel-palkinnolle kilpailijaa, jonka jakaa Uusi akatemia, Den Nya Akademien, johon on liittynyt noin sata kulttuurialojen edustajaa. Palkinto jaetaan 10. joulukuuta, kuten Nobelin kirjallisuuspalkintokin on jaettu.
Alvtegen kirjoittaa psykologisia trillereitä. Niitä on myyty Ruotsissa yhteensä yli 2 miljoonaa ja käännetty 25 kielelle. Kirjoittaminen lähti aikoinaan liikkeelle veljen kuoleman aiheuttamasta järkytyksestä.
Viiden dekkarin jälkeen Karin Alvtegen julkaisi romaanin "Todennäköinen tarina", joka kertoo ihmissuhteista ja ennakkoluuloista.
Hänen äidinpuoleinen isoisänsä on poliitikko ja poliittisten satiirien kirjoittaja Gunnar Ericsson, ja tämän sisar oli Astrid Lindgren. Hänen miehensä on muusikko Micke Nord Andersson, ja heillä on kaksi yhteistä poikaa, Augustin ja Albin, ja lisäksi Anderssonilla on poika Danne aiemmasta liitosta.
Huskvarna

Huskvarna on entinen Ruotsin kaupunki ja nykyään yksi Jönköpingin kunnan kunnanosista. Huskvarna sijaitsee Jönköpingin läänissä ja Smålandin historiallisessa maakunnassa Vätternin etelärannalla. 
Kuntajaon kehitys.
Hakarpin maalaiskunnasta erotettiin osa Huskvarnan kauppalaksi vuonna 1907, ja jo vuonna 1911 kauppala muutettiin Huskvarnan kaupungiksi. Hakarpin maalaiskunta liitettiin kaupunkiin vuonna 1967. Vuonna 1971 kaupungista tuli osa Jönköpingin kuntaa, johon tulivat kuulumaan Huskvarnan, Jönköpingin ja Grännan kaupunkien lisäksi Norrahammarin kauppala ja seitsemän maalaiskuntaa.
Kirkollisen jaotuksen osalta Hakarpin seurakunnasta erotettiin Huskvarnan seurakunta vuonna 1919. Huskvarnan kirkko vihittiin käyttöön vuonna 1910. Kirkon on piirtänyt Birger Damstedt, ja se muistuttaa ulkonaisesti norjalaisia sauvakirkkoja.
Huskvarna nykyään.
Nykyisin Huskvarna on Jönköpingin kunnan kunnanosa. Huskvarnan asutus on jo kauan sitten kasvanut yhteen Jönköpingin kanssa, ja nykyään nämä molemmat entiset kaupungit kuuluvat Jönköpingin taajamaan. Entinen Jönköpingin kaupunki on taajaman länsiosassa ja Huskvarna itäosassa. Vuonna 2004 Huskvarnan kunnanosassa oli 21 243 asukasta. Huskvarnaan rajoittuvia kunnanosia ovat Skärstad, Lekeryd, Tenhult ja Jönköping Öster.
Teollisuus.
Huskvarna on tunnettu kauniista puutarhoistaan ja teollisista perinteistään. Husqvarna AB:n edeltäjänä toiminut kivääritehdas aloitti toimintansa Huskvarnan alueella jo vuonna 1689. Nykyään Husqvarnan tehtaat valmistavat muun muassa moottorisahoja ja ruohonleikkureita. Muita tärkeitä teollisuusyrityksiä ovat Saab Training System ja Carlfors Bruk. Idrottsparkenissa on yhtiön johtajana toimineen Wilhelm Thamin rintakuva.
Kaupunginosat.
Muita alueita ovat Smedbyn ja Stockmakarebyn sekä nykyään jo kadonnut Viktoriabyn.
Giulio Antonio Santorio

Giulio Antonio Santorio, myös Santori (6. kesäkuuta 1532 Caserta – 9. toukokuuta 1602 Rooma) oli italialainen pappi, joka toimi Santa Severinan arkkipiispana vuodesta 1566. 
Santoriosta tehtiin kardinaali 17. toukokuuta 1570 Pyhän Pius V:n ollessa paavina.
Pretend or Surrender

Pretend or Surrender on suomalaisen Lovex-yhtyeen vuonna 2008 julkaisema albumi. Albumi sisältää muun muassa kappaleen ”Take a Shot”. Levy julkaistiin Suomen lisäksi Saksassa, Itävallassa, Sveitsissä ja Japanissa. Kappaleista "Take a Shot" ja "Turn" kuvattiin musiikkivideot.
Albumi ylsi Suomen virallisen listan sijalle 12.
Kappaleet.
Kaikki kappaleet säveltänyt ja sanoittanut Lovex.
István Majoros

István Majoros (s. 11. heinäkuuta 1974) on unkarilainen painija, joka kilpailee kreikkalais-roomalaisella tyylillä.
Majoros voitti 55 kilon sarjan olympiakultaa Ateenasta 2004. Lisäksi hänellä on 58 kilon sarjan Euroopan-mestaruus vuodelta 2000 ja 55 kilon sarjan MM-pronssi vuodelta 2005. Hänen nykyinen seuransa on FSPU Debrecen.
Siniturska

Siniturska ("Micromesistius australis") on eteläisen pallonpuoliskon viileissä vesissä elävä turskalaji, joka on varsinkin lounaisen Atlantin tärkeimpiä kalastuskohteita.
Koko ja ulkonäkö.
Siniturska muistuttaa paljon samaan sukuun kuuluvaa sisarlajiaan, Pohjois-Atlantin mustakitaturskaa. Se on yleensä 30–60 senttimetrin pituinen, mutta voi kasvaa 90 senttimetriin. Kala on päältä siniharmaa ja pilkkujen kirjavoima, alta hohtavan valkoinen. Kolme selkäevää ovat selvästi erillään, samoin kaksi peräevää. Partasäie puuttuu. Koiraan vatsaevät ovat pidemmät kuin naaraan.
Levinneisyys.
Siniturskalla on kaksi erillistä esiintymisaluetta, joiden populaatioita pidetään eri alalajeina. "Micromesistius australis australis" elää Etelä-Amerikan eteläosaa ja Falklandinsaaria ympäröivissä vesissä 38. ja 62. leveysasteen välillä ja myös läheisillä Antarktiksen niemimaan sekä Etelä-Georgian ja Eteläisten Shetland- ja Orkneysaarten rannikoilla. Toinen alalaji "Micromesistius australis pallidus" elää Uuden-Seelannin Eteläsaarta ympäröivällä mannerjalustalla.
Elintavat.
Siniturskaa tavataan yleensä 100–600 metrin syvyydessä. Se elää talvisin mannerrinteen tuntumassa ja kesällä se vaeltaa tiheinä parvina etelämmäksi mannerjalustan matalikoille, erityisesti Falklandinsaarten lounaispuolelle. Lämpiminä kesinä Etelä-Amerikan populaation vaellus suuntautuu antarktisille vesille.
Uuden-Seelannin vesillä kutu tapahtuu kesä-heinäkuussa, Etelä-Amerikassa elo-lokakuussa. Kolmessa vuodessa kala on noin 30 cm:n pituinen, kymmenessä puolimetrinen. Naaraat kasvavat koiraita nopeammin ja suuremmiksi. Siniturska on petokala, joka syö nuorena muun muassa krillejä ja muita äyriäisiä, mustekaloja ja pikkukaloja.
Kalastus ja käyttö.
Siniturskaa kalastetaan sen molemmilla esiintymisalueilla. Kalastus aloitettiin 1970-luvulla ja vuosisaaliit nousivat sitten ajoittain yli 200 000 tonnin; nykyään saalis on 100 000 tonnin luokkaa. Kalastus on johtanut saaliskalojen keskikoon ja –iän pienenemiseen. Tärkeimmät pyyntimaat ovat Argentiina ja Uusi-Seelanti. Kalan lisääntymisalueilla pyynti tapahtuu pelagisilla ja pohjatrooleilla. Saalis joko pakastetaan blokkeina tai prosessoidaan kalajauhoksi rehukäyttöön.
Jalmari Holopainen

Hjalmar ”Jalmari” Holopainen (29. kesäkuuta 1892 Helsinki – 3. huhtikuuta 1954 Helsinki) oli suomalainen jalkapalloilija, joka pelasi Suomen jalkapallomaajoukkueessa vuoden 1912 kesäolympialaisissa. Pelipaikaltaan hän oli puolustaja.
Holopainen pelasi Tukholman olympialaisissa Suomen jokaisessa neljässä ottelussa, myös 9–0-tappioon päättyneessä pronssiottelussa Alankomaita vastaan. Välieräottelussa Isoa-Britanniaa vastaan Holopainen teki jalkapallon kansainvälisen arvoturnaushistorian ensimmäisen oman maalin, muutama tunti ennen Tanskan Harald Hansenia joka osui samaten omaan verkkoon välieräottelussa Alankomaita vastaan. Urallaan hän pelasi kuusi maaottelua, jotka olivat samalla Suomen kuusi ensimmäistä maaottelua.
Kotimaassaan ”Musta-Jali” Holopainen edusti Helsingin Jalkapalloklubia, jonka riveissä hän voitti Suomen mestaruuden vuosina 1911, 1912, 1917 ja 1918.
Käytyään Helsingin maanviljelyslyseon Holopainen siirtyi pehtoorinvirkaan Karjalaan. Tällöin hän pelasi vielä pari vuotta jalkapalloa Viipurin Reippaassa. Kaikkiaan hän toimi 14 vuotta pehtoorina, jonka jälkeen hän siirtyi Valion kuljetustoimiston apulaisjohtajaksi.
Gjøvik

Gjøvik on kaupunki Norjassa Opplandin läänissä. Gjøvikissä oli 30 563 asukasta vuoden 2023 alussa.
Historia.
Gjøvik erottautui omaksi kunnakseen Vardalista vuonna 1861. Vuonna 1964 siihen liitettiin Vardalin, Birin ja Snertingdalin kunnat.
Maantiede.
Gjøvik on yksi kolmesta kaupungista, jotka ympäröivät Mjøsaa, Norjan suurinta järveä. Se on Skibladnerin, maailman vanhimman siipiratasaluksen kotisatama. Gjøvik on Norjan 29. suurin kaupunki väkiluvussa mitattuna ja 165. suurin pinta-alassa mitattuna.
Kunnan korkein kohta on Ringsrudåsen, joka yltää 837 metriin.
Media.
Paikallislehti "Oppland Arbeiderblad" ilmestyy kolmesti viikossa.
Ystävyyskaupungit.
Gjøvikilla on viisi ystävyyskaupunkia:
John Barrowman

John Barrowman (s. 11. maaliskuuta 1967 Glasgow, Skotlanti) on skotlantilainen näyttelijä ja laulaja.
Barrowman tuli tunnetuksi roolistaan kapteeni Jack Harknessina BBC:n tieteissarjassa "Doctor Who" ja sen spin-off-sarjassa "Torchwood", jossa Harkness on pääosassa. Barrowman on julkaissut myös useita musiikkialbumeita.
Barrowman on ollut yhdessä elämänkumppaninsa Scott Gillin kanssa vuodesta 1993 ja rekisteröidyssä parisuhteessa joulukuusta 2006 lähtien. 2. heinäkuuta 2013 pari avioitui Kalifornian osavaltiossa. Barrowmanin omaelämäkerta "Anything Goes" ilmestyi tammikuussa 2008.
Ludovico Ludovisi

Ludovico Ludovisi (27. lokakuuta 1595 – 18. marraskuuta 1632) oli italialainen pappi, joka toimi yhtenä katolisen kirkon kardinaaleista vuodesta 1621. Hän oli sukulaismiehensä Alessandro Ludovisin eli paavi Gregorius XV:n nimittämä kardinaalinepos. 
Ludovisi toimi Bolognan arkkipiispana vuodesta 1621. Nimitys tuli vain hieman kardinaaliksi pääsemisen jälkeen; molemmat nimitykset tulivat samana vuonna, jona Gregorius XV oli aloittanut paavina.
Bror Wiberg

Bror Axel Rudolf Wiberg (myös Boris Wikberg, 14. kesäkuuta 1890 Turku – 18. kesäkuuta 1935 Helsinki) oli suomalainen jalkapalloilija. Wiberg loi menestyksekkäimmän uransa Venäjällä ja häntä on pidetty myös Suomen ensimmäisenä jalkapalloammattilaisena. Wiberg pelasi urallaan viisi A-maaottelua ja oli mukana vuoden 1912 kesäolympialaisissa.
Elämä.
Bror Wibergin isä oli 2. Turun tarkk`ampujapataljoonan yliluutnantti Rudolf Edvin Wiberg (1865-1939). Vuonna 1906 Wiberg muutti Helsinkiin, jossa hän kirjoitti ylioppilaaksi Svenska normallyceumista ja valmistui myöhemmin insinööriksi Teknillisestä korkeakoulusta. Suoritettuaan jatko-opintoja Ruotsissa ja Saksassa Wiberg työskenteli Serlachiuksen palveluksessa. Peliuransa jälkeen hän toimi muun muassa Tampereen Palloilijoiden varapuheenjohtajana. Wiberg kuoli leikkauksen jälkeisiin komplikaatioihin 45-vuotiaana kesäkuussa 1935. Hänellä oli puoliso ja kolme lasta.
Pelaajaura.
Seurajoukkueet.
Wiberg aloitti urheilu-uransa taitoluistelijana, mutta siirtyi pian jalkapallon ja jääpallon pariin. Vuonna 1907 Wiberg edusti Unitasta, josta hän vuoden kuluttua siirtyi HIFK:seen. Wiberg toimi joukkueen kapteenina ja pelasi myös puolustajana. Syksyllä 1912 Wiberg muutti Pietariin, jos hän pelasi viiden kauden aikana Nevskin, Sportin ja Nevan joukkueissa yhteensä 50 ottelua oikeana välihyökkääjänä. Keväällä 1913 Wiberg pistäytyi kotimaassaan pelaamassa muutaman ottelun HIFK:n joukkueessa. Vaikka Wibergin päätyö oli steariinitehtaassa häntä on pidetty myös Suomen ensimmäisenä jalkapalloammattilaisena. Syksyllä 1917 Wiberg pakeni lokakuun vallankumouksen melskeitä ja palasi Suomeen. Ennen uransa lopettamista hän pelasi vielä ÅIFK:n joukkueessa vuoden 1917 SM-finaalissa.
Kaupunki- ja maajoukkueet.
Vuonna 1907 Wiberg oli mukana Pietariin matkustaneessa Helsingin kaupunkijuoukkueeseen ja 1908 hänet valittiin toteutumatta jääneeseen maaotteluun Ruotsia vastaan. Vuonna 1911 Wiberg oli yhdistetyn suomalaisjoukkueen mukana Pietarissa ja pelasi myös Suomessa vieraillutta English Wanderersia vastaan. Lokakuussa 1911 Ruotsia vastaan pelattu Suomen ensimmäinen maaottelu jäi Wibergiltä väliin hänen olleessan työmatkalla ulkomailla. Wibergiltä ei osallistunut myöskään myös ennen Tukholman olympialaisia Moskovaan suuntautuneelle maajoukkueen harjoitusmatkalle, mutta hänet valittiin silti kisakoneeseen.
Ensimmäisen A-maaottelunsa Wiberg pelasi kisojen alla Ruotsia vastaan ja teki ottelussa myös uransa ensimmäisen maaottelumaalin. Olympialaisissa Wiberg pelasi Suomen jokaisessa neljässä ottelussa. Hän teki kisoissa kaksi maalia, joista ensimmäinen oli voittomaali Italiaa vastaan. Wiberg pelasi yhteensä viisi A-maaottelua ja teki niissä kolme maalia. Olympialaisten jälkeen hän voitti Venäjälle palattuaan Pietarin kaupunkijoukkueessa maan ensimmäisen jalkapallomestaruuden.
Artturi Nyyssönen

Artur (Artturi) Harald Nyyssönen (1. toukokuuta 1892 Helsinki – 7. syyskuuta 1973 Jyväskylä) oli suomalainen lääkintöneuvos, synnytyslääkäri ja äitiysneuvolatoiminnan kehittäjä sekä jalkapalloilija, joka pelasi Suomen jalkapallomaajoukkueessa vuoden 1912 kesäolympialaisissa.
Henkilöhistoria.
Nyyssösen vanhemmat olivat maanviljelijä Lauri Nyyssönen ja Selma Karolina Lehtonen ja puoliso vuodesta 1919 Ellen Sinervä. Nyyssönen tuli ylioppilaaksi 1911 ja valmistui lääketieteen lisensiaatiksi 1920. Hän toimi 1920-luvulta lähtien kunnanlääkärinä useilla eri paikkakunnilla, mutta myös Jyväskylän yleisessä sairaalassa ja synnytyslaitoksella sekä yksityislääkärinä. Valmet Oy:n ylilääkäri hän oli vuodesta 1948 vuoteen 1953. Sodissa hän työskenteli rykmentin, divisioonan, kenttäsairaalan ja sotasairaalan lääkärinä ja oli sotilasarvoltaan lääkintäeverstiluutnantti (1944). Nyyssönen oli äitiysneuvolatoiminnan uranuurtajia ja sai lääkintöneuvoksen arvonimen vuonna 1952. Hän oli Teollisuuslääkäriyhdistyksen kunniapuheenjohtaja vuodesta 1956. Hän perusti vaimonsa kanssa Ellen ja Artturi Nyyssösen säätiön, jonka tarkoituksena on edistää Jyväskylän yliopistossa ja sen eri tieteellisissä laitoksissa suoritettavaa tutkimustyötä sekä tukea taloudellisesti tutkimustyön tekijöitä.
Urheilu-ura.
Nyyssönen pelasi Tukholman olympialaisten jalkapalloturnauksessa Suomen jokaisessa neljässä ottelussa: voitot Italiasta (3–2) ja Venäjästä (2–1) sekä tappiot Englannille (0–4) ja pronssiottelussa Alankomaille (0–9). Kaikkiaan hän pelasi urallaan viisi maaottelua. Kotimaassaan Nyyssönen edusti Helsingin Jalkapalloklubia, jonka riveissä hän voitti Suomen mestaruuden vuosina 1911 ja 1912. Hän toimi seuran johtokunnan jäsenenä vuosina 1912–1918, osan ajasta sihteerinä.
Domenico Svampa

Domenico Svampa (13. kesäkuuta 1851 Montegranaro – 10. elokuuta 1907 Bologna) oli italialainen pappi, joka oli vuodesta 1894 alkaen yksi katolisen kirkon kardinaaleista.
Svampa vihittiin papiksi 4. huhtikuuta 1874. Hänet nimitettiin vuonna 1887 Forlìn piispaksi ja vuonna 1894 Bolognan arkkipiispaksi. Bolognan arkkipiispana hän toimi, kunnes kuoli 56 vuoden ikäisenä 1907. Hänen seuraajansa oli Giacomo della Chiesa, tuleva paavi Benedictus XV.
Svampa oli yksi kardinaaleista, jotka osallistuivat Pius X:n uudeksi paaviksi vuonna 1903 valinneeseen konklaaviin.
Saman alkuperän käytäntö

Saman alkuperän käytäntö on web-sovellusten ohjelmoinnissa käytettävä tärkeä turvallisuusmitta client-skripteille (useimmiten JavaScript). Käytäntö perustuu Netscape 2.0 -selaimeen tarpeellisine korjauksineen Navigator 2.01 ja Navigator 2.02. Se estää dokumentin tai skriptin lataamisen yhdestä lähteestä hakemalla tai asettamalla ominaisuuksia eri lähteestä.
Rajoitukset.
Saman alkuperän filosofia on yksinkertainen: Ei ole turvallista luottaa minkään www-sivun ladattuun sisältöön. Koska kaksinkertaisesti luotetut (semi-trusted) skriptit suoritetaan ns. hiekkalaatikossa, niillä on oikeus käyttää resursseja vain samalta www-sivustolta, mutta ei eri www-sivustolta, joka voi olla vihamielinen.
Termi lähde on määritelty koostuvaksi domain-nimestä, protokollasta ja joissakin tapauksissa portista. Kaksi www-sivua kuuluu samaan lähteeseen jos ja vain jos nämä kolme arvoa ovat samat. Havainnollistava taulukko antaa esimerkeillä lähteiden vertailuja URL:ille ”http://www.esimerkki.fi/hakem/muu.html”
(*) Huomaa: Internet Explorer jättää huomiomatta portin kun lasketaan SOP-yhtäläisyyttä.
Käyttämällä suhteellisia URLeja ja rajoittamalla niiden käyttöä vain samaan lähteeseen, tämä rajoitus on helposti vältettävissä.
Agostino Richelmy

Agostino Richelmy (29. marraskuuta 1850 – 10. elokuuta 1923) oli italialainen pappi, joka toimi yhtenä katolisen kirkon kardinaaleista vuodesta 1899. Hän osallistui uudet paavit vuosina 1903, 1914 ja 1922 valinneisiin konklaaveihin. 
Papiksi 25. huhtikuuta 1873 vihitty Richelmy toimi Ivrean piispana vuodesta 1886 ja Torinon arkkipiispana vuodesta 1897.
Tehtävä Jäämerellä!

Tehtävä Jäämerellä! (alaotsikkona Seikkailu iskelmässä) on suomalaismuusikko Heikki Salon esikoisalbumi. Se julkaistiin vuonna 1997.
Kappaleet.
Kaikki kappaleet säveltänyt ja sanoittanut Heikki Salo.
Alessandro Verde

Alessandro Verde (27. maaliskuuta 1865 – 29. maaliskuuta 1958) oli italialainen pappi, joka sai nimityksen yhdeksi katolisen kirkon kardinaaleista 14. joulukuuta 1925. Hänet vihittiin papiksi 31. maaliskuuta 1888.
Verde osallistui Pius XII:n valinneeseen konklaaviin 1939. 
Verde toimi kirkollisen uransa aikana muun muassa Santa Maria Maggioren arkkipappina vuodesta 1939. Hän kuoli maaliskuussa 1958 juuri 93 vuotta täytettyään.
Martha Place

Martha Place (k. 8. huhtikuuta 1899) oli yhdysvaltalainen murhaaja ja ensimmäinen sähkötuolissa teloitettu nainen. Tuomio pantiin täytäntöön Sing Singin vankilassa Yhdysvalloissa.
Martha Place loukkaantui rekionnettomuudessa ollessaan 23-vuotias. Hänen veljensä kertoi, ettei Martha koskaan toipunut onnettomuudesta täydellisesti ja se jätti hänet henkisesti tasapainottomaan tilaan. Martha avioitui William Placen kanssa vuonna 1893. Williamilla oli Ida-niminen tytär aiemmasta liitosta. Miehen avioliittoaikeiden taustalla oli ollut avun tarve tyttären kasvattamisessa. Myöhemmin kerrottiin huhuja että Martha olisi ollut tyttärelle mustasukkainen. William joutui kutsumaan poliisit useasti Marthan uhattua tappaa Ida.
Williamin saavuttua 7. helmikuuta 1899 kotiinsa New Yorkin Brooklynissä, Martha hyökkäsi kirveen kanssa hänen kimppuunsa. Williamin apuun hälyttämät poliisit löysivät sängyn alta 17-vuotiaan Idan verisen ruumiin. Hänen suunsa oli palanut syövyttävästä haposta. Kuolinsyyksi selvisi tukehduttaminen. Oikeudenkäynnissä Martha vakuutti syyttömyyttään. Hänet todettiin kuitenkin syylliseksi ottotyttärensä murhaan Placen miehen toimiessa avaintodistajana. Place tuomittiin kuolemaan 20. maaliskuuta 1899.
Sähkötuolia ei ollut koskaan käytetty naispuoliseen henkilöön ennen Marthan teloitusta. Teloitusta seuranneiden todistajien mukaan hän kuoli välittömästi. New Yorkin osavaltion kuvernööri Theodore Rooseveltiä oli pyydetty armahtamaan Martha, mutta hän kieltäytyi. Martha haudattiin perhehautaan East Millstoneen New Jerseyyn ilman kirkollista siunausta.
Emma Maree Urquhart

Emma Maree Urquhart (s. 2. lokakuuta 1991 Inverness, Skotlanti) on brittiläinen kirjailija. Hänen esikoisromaaninsa on fantasiakirja "Lohikäärmeenkesyttäjät" (2004), jossa teini-ikäiset päähenkilöt jäävät loukkuun tietokonepelin maailmaan. Romaani julkaistiin kirjoittajan ollessa 13-vuotias.
Sotilaspoika (romaani)

Sotilaspoika ("Johnny Got His Gun") on kirjailija ja käsikirjoittaja Dalton Trumbon vuonna 1938 kirjoittama romaani, joka julkaistiin vuotta myöhemmin. Hän ohjasi sen pohjalta myöhemmin elokuvan "Sotilaspoika" (1971). Kirjan on suomentanut Pentti Saarikoski.
Keskushenkilö on nuori amerikkalainen sotilas, joka ensimmäisen maailmansodan viime minuutilla haavoittui vakavasti: hän menetti kätensä ja jalkansa sekä hänen kasvonsa tuhoutuivat ja sen myötä näkö, kuulo ja puhe. Tuntoaisti on ainoa aisti, joka hänelle jäi. Hän oppii kommunikoimaan morsettamalla päällään.
Kirjan pohjalta on tehty yhdelle näyttelijälle tarkoitettu näytelmä "Johnny Got His Gun", jonka kirjoitti ja ohjasi Bradley Rand Smith. Esittäjänä oli Grant Tyler. Esitys kuvattiin elokuvaksi, joka on esitetty 2008. Muut roolit ovat ääniä.
Metallica on tehnyt kirjasta laulun "One" ja videon jossa on pätkiä elokuvasta.
Rudy Boschwitz

Rudolph Eli “Rudy” Boschwitz (s. 7. marraskuuta 1930 Berliini, Saksa) on yhdysvaltalainen poliitikko. Hän syntyi Berliinissä, mutta pakeni vuonna 1933 natsihallintoa juutalaisine perheineen Yhdysvaltoihin. 
Yhdysvalloissa miltei koko ikänsä elänyt Boschwitz on lakikoulutuksen saanut republikaani. 
Boschwitz istui liittovaltion senaatissa Minnesotasta vuosina 1978–1991.
Ian Burgess

Ian Burgess (6. heinäkuuta 1930 Lontoo – 19. toukokuuta 2012) oli brittiläinen moottoriurheilija. Hän osallistui 20 Formula 1 -osakilpailuun ja lukuisiin muihin MM-sarjan ulkopuolisiin Formula 1 -kilpailuihin. Hän ei saavuttanut yhtään pistettä.
Haderslevin kunta

Haderslev on Etelä-Tanskan alueella Tanskassa sijaitseva kunta. Vuoden 2020 huhtikuussa kunnassa oli 55 655 asukasta, ja sen pinta-ala oli 816,8 neliökilometriä. Kunnan keskustaajama on myös nimeltään Haderslev.
1. tammikuuta 2007 kuntauudistuksen myötä Hadersleviin liitettiin kunnat Gram ja Vojens, Christiansfeld-kunnan alueet Bjerning, Hjerndrup ja Fjelstrup sekä Nørre-Rangstrup-kunnan alue Bevtoft.
Seurakunnat.
Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.
Petri Vehanen

Petri Juhani Vehanen (s. 9. lokakuuta 1977 Rauma) on suomalainen uransa lopettanut jääkiekkomaalivahti ja lajin maailmanmestari.
Ura.
Seuraura.
Vehanen nousi kasvattajaseuransa Rauman Lukon liigajoukkueen ykkösmaalivahdiksi kaudella 2001–2002. Vuonna 2005 Vehanen siirtyi Ruotsin Elitserieniin, Mora IK:n joukkueeseen. Seuraavan kauden hän pelasi Venäjän Superliigassa HK Neftehimik Nižnekamskissa, kunnes palasi takaisin Lukkoon 2007. Marraskuussa 2009 hänet myytiin KHL-liigan Ak Bars Kazaniin, joka voitti kauden päätteeksi KHL:n mestaruuden Gagarin cupin. Kaksi ja puoli vuotta seurajoukkueessaan Kazanissa pelannut Vehanen siirtyi viiden vuoden sopimuksella takaisin Rauman Lukkoon keväällä 2012. Huhtikuussa 2013 tšekkiläinen KHL-joukkue Lev Praha ilmoitti tehneensä alustavan sopimuksen Vehasen kanssa. Kaudella 2013–2014 Vehanen valittiin KHL:n tähdistöotteluun, josta hän kuitenkin jättäytyi pois. Vehanen oli tärkeässä roolissa joukkueen edetessä KHL-finaaleihin. Kaudeksi 2014–2015 Vehanen siirtyi Saksan DEL-liigaan, Eisbären Berlinin joukkueeseen.
Vehanen lopetti uransa jääkiekkoilijana keväällä 2018 ja hänen paitansa, pelinumero 35, jäädytettiin Äijänsuon jäähallin kattoon marraskuussa 2019.
Maajoukkueura.
Vehanen oli vuoden 2008 MM-kilpailuissa Kanadassa maajoukkueen kakkosmaalivahtina ja oli maalilla yhdessä alkusarjan ottelussa. Vuoden 2010 MM-kilpailuissa Saksassa hän pelasi kolme ottelua. Vehanen oli kultaa voittaneen Suomen ykkösmaalivahti vuoden 2011 MM-kisoissa Slovakiassa, jossa hän torjui turnauksen parhaalla torjuntaprosentilla 95,4 ja päästettyjen maalien keskiarvolla 1,24. Hän oli joukkueessa myös vuoden 2012 MM-kotikisoissa.
Kouvolan ja Korian joukkomurhat

Kouvolan ja Korian joukkomurhat tapahtuivat Suomen sisällissodan aikana keväällä 1918. Kouvolassa teloittajina olivat ensin punaiset, jotka surmasivat Kouvolan veripelloksi kutsuttuun paikkaan yli sata valkoista, joukossa kymmeniä Kymiyhtiön virkamiehiä. Korian sillalla tapahtui teloituksia huhtikuun loppupuolella 1918. Ammuttujen joukossa olivat Kymiyhtiön johtaja Gösta Björkenheim ja kirurgi Kaarlo Hjelt. Punaisen terrorin avainhahmoja Kouvolassa oli komissaari Aleksanteri Metsävuori.
Perimätiedon mukaan punaiset olivat kiduttaneet uhrejaan ja pian sisällissodan päätyttyä ruumiit kaivettiinkin ylös tämän todentamiseksi. Uhreissa todettiin kidutusjälkiä, mikä herätti vihaa valkoisten puolella. Seuraavaksi samoihin hautoihin teloitettiin kostoksi yli 120 punakaartilaista.Toimittaja-tutkija Mirja Turunen osoitti vuonna 2005 hyväksytyssä väitöskirjassaan, että valkoisten vammat olivat oikeasti luonnollisia mätänemismuutoksia eikä kidutusjälkiä.
Kouvolaa on pidetty yhtenä kansalaissodan ankarimpana punakaartin terrorikeskuksena. Kostoksi valkoiset teloittivat Kouvolan vallattuaan muun muassa runoilijan ja vallankumouksellisen ylioikeuden sihteerin Kasperi Tantun ja Kouvolan naiskaartin komentaja Elli Kokon.
Punainen terrori Kouvolassa.
Kouvolassa punaisten teloittamien ihmiset kotipaikkakunnan mukaan.
Saha (Halikko)

Saha on kylä Halikossa. Se on yksi kylistä, jotka muodostavat Vaskion kunnanosan. Nimensä kylä on saanut siellä pitkään olleesta sahatoiminnasta. Kylää rajaavat Vaskion Lempilä, Juva ja Kuttila. Halikonjoki muodostaa kylän länsirajan Juvan kanssa ja jokeen virtaava Sahankrotti itä- ja etelärajan Vaskion Lempilän kanssa. Sahan kylään kuuluu myös kaksi enklaavialuetta: Kumio ja Notkola. Salo–Aura -tie kulkee kylän lävitse.
Historia.
Saha on erotettu Kuttilan emäkylästä, jonka vuoksi alkujaan Sahaa kutsuttiin Vähä-Kuttilaksi. Halikonjoki oli vielä 1400-luvulla purjehduskelpoinen syvälle sisämaahan, ja Sahan alueella oli Varsinais-Suomen parhaimpia metsiä, minkä vuoksi sahatoiminta oli kannattavaa. 1500-luvulla Sahan omisti Erik Fleming, joka on luultavasti asunut satunnaisesti kylässä. 1600-luvulla sahaustoiminta hiipui, mutta alkoi jälleen kasvaa Wiurilan kartanon tullessa Sahan omistajaksi 1700-luvulla. Sahaustoiminta jatkui säännöllisenä 1800-luvun loppuun saakka. Tuona aikana kylän metsäinen itäosa hakattiin täysin ja muutettiin viljelysmaaksi.
Sahan kylässä sijaitsi maatilojen lisäksi Sahan talo, joka lienee ollut eräänlainen seurojentalo, sekä Sahan rukoushuone. Sahan talo sijaitsee edelleen kylässä, mutta rukoushuone purettiin 1900-luvun alussa. Rukoushuoneen paikalle pystytettiin muistomerkki vuonna 1957.
1900-luvun alkupuolella sahaustoiminta käynnistettiin jälleen, ja sahan yhteyteen rakennettiin mylly. Virtauksen heikentyessä mylly siirrettiin vuonna 1925 40 metriä nykyiselle paikalleen. Kumiolle rakennettiin vuonna 1910 Kumion koulu, joka lakkautettiin oppilaspulan vuoksi 1971. Sahan toiminta lakkasi 1900-luvulla kannattamattomuutensa vuoksi, ja tyhjillään ollut saharakennus purettiin 1990-luvun loppupuolella.